**Foreningen**

**Vallensbæk Senior Park**

* Et godt sted at bo

**Vedtægter for Foreningen Vallensbæk Senior Park**

**Vedtægter for Foreningen Vallensbæk Senior Park**

**Foreningens navn**

**§ 1**

Foreningens navn er Foreningen Vallensbæk Senior Park.

Medlemskab forudsætter registreret bopæl i Vallensbæk Boligselskabs afdeling 4904, Vallensbæk Stationstorv.

**Foreningens formål og struktur**

**§ 2**

Foreningens formål er gennem aktiviteter at skabe et socialt og kulturelt samvær mellem foreningens medlemmer med henblik på at lære hinanden at kende, herunder opbygge og vedligeholde fællesskabet.

Formålet omfatter ikke aktiviteter og arbejdsopgaver, der henhører under den for boligafdelingen valgte afdelingsbestyrelse, ligesom foreningen er økonomisk og juridisk adskilt fra boligafdelingen.

Foreningens struktur består af generalforsamling, bestyrelse og nedsatte udvalg. Herudover kan bestyrelsen nedsætte arbejdsgrupper til specificerede formål.

**Generalforsamling**

**§3**

Ordinær generalforsamling afholdes hvert år inden udgangen af marts måned og indkaldes pr mail. Indkaldelse sker med 4 ugers varsel. Husstande uden mail får brev, hvis ønske herom er fremsat skriftligt og registreret.

På generalforsamlingen aflægger bestyrelsen og de nedsatte udvalg beretning, kassereren fremlægger foreningens reviderede regnskab til godkendelse, ligesom der træffes beslutning om det fremtidige udvalgsarbejde og udvalgenes sammensætning.

Forslag, der ønskes behandlet på den ordinære generalforsamling, skal være formanden i hænde senest 2 uger før afholdelse af generalforsamlingen og skal udsendes til medlemmerne senest en uge før afholdelsen af generalforsamlingen.

Beslutninger på ordinære generalsamlinger træffes med simpelt flertal blandt de fremmødte stemmeberettigede medlemmer. Stemmeberettigede medlemmer er valgbare til bestyrelsen.

Alle personvalg afgøres ved skriftlig afstemning. Ligeledes foretages skriftlig afstemning, hvis mindst et stemmeberettiget medlem begærer dette, og mindst et andet stemmeberettiget medlem støtter det.

Der vælges et stemmeudvalg på 3 personer.

Der kan ikke stemmes med fuldmagt til generalforsamlinger.

Genvalg kan finde sted til ethvert generalforsamlingsvalgt hverv.

I tilfælde af stemmelighed foretages omvalg blandt de valgte kandidater.

**Ekstraordinær generalforsamling**

**§ 4**

Ekstraordinær generalforsamling afholdes, når en tredjedel af medlemmerne eller et flertal i bestyrelsen beslutter dette af hensyn til sagens vigtighed, der ikke ville kunne afvente en ordinær generalforsamling.

Indkaldelse til ekstraordinær generalforsamling med motiveret dagsorden udsendes med 1 uges varsel til medlemmerne senest en uge efter, at beslutningen er truffet.

**Stemmeberettigede**

**§ 5**

Stemmeberettigede medlemmer af foreningen er personer, der bor i fællesskabet og har indbetalt kontingent.

Hvert medlem har 1 stemme.

**Bestyrelsen**

**§ 6**

Bestyrelsen består af:

1. Afdelingsbestyrelsens formand
2. En kasserer, og en kasserer-suppleant, der vælges direkte af Generalforsamlingen, og som ikke kan være medlemmer af afdelingsbestyrelsen.
3. En repræsentant (tovholder) for de på generalforsamlingen nedsatte udvalg.

Herudover kan en repræsentant for hver af de af bestyrelsen nedsatte arbejdsgrupper efter anmodning deltage i bestyrelsens møder.

Formanden for afdelingsbestyrelsen fungerer også som formand for Foreningen. Indtræder den valgte kasserer i valgperioden i afdelingsbestyrelsen, indtræder i stedet suppleanten i funktionen.

Bestyrelsen fastsætter selv sin forretningsorden, Bestyrelsen kan uddelegere opgaver til foreningens medlemmer og herunder nedsætte arbejdsgrupper.

Bestyrelsen er beslutningsdygtig, når mindst formanden, kassereren og 1 bestyrelsesmedlem er til stede.

De nedsatte udvalg tilrettelægger selv deres arbejde og vælger en tovholder for arbejdet. Tovholderen indtræder i bestyrelsen.

**Kontingent**

**§ 7**

Kontingentets størrelse fastsættes af generalforsamlingen.

Medlemmernes kontingentbetalinger indsættes på en konto i foreningens bank.

Kontingent for indeværende år skal være indgået på foreningens konto senest 1 måned efter afholdelse af ordinær generalforsamling. For nye medlemmer er fristen 4 uger efter påkrav.

**Tegningsret**

**§ 8**

Formand og kasserer tegner i fællesskab foreningen udadtil.

Formand og kasserer tegner foreningen i forbindelse med foreningens bankkonto.

Formand og kasserer kan foretage udbetalinger fra kontoens netbank under behørigt ansvar over for bestyrelsen.

**Regnskab**

**§ 9**

Regnskabsåret følger kalenderåret.

Det reviderede regnskab forelægges generalforsamlingen til godkendelse.

**Revisor**

**§ 10**

Revisor og revisor suppleant vælges på generalforsamlingen for et år ad gangen.

**Eksklusion**

**§ 11**

Bestyrelsen kan udelukke et medlem fra foreningen, hvis dennes opførsel strider mod foreningens vedtægter eller øvrige regler. Ved eksklusion skal sagen, hvis det ekskluderede medlem ønsker det, behandles på førstkommende generalforsamling som et særskilt punkt på dagsordenen.

**Vedtægtsændringer**

**§ 12**

Nærværende vedtægter kan alene ændres på en generalforsamling, hvortil der kræves 2/3 flertal for ændringer af de fremmødte, stemmeberettigede medlemmer.

Opnås almindeligt flertal men ikke 2/3 flertal for ændringer, indkaldes til ekstraordinær generalforsamling efter reglerne i § 4 med ændring af vedtægterne som eneste punkt.

På den ekstraordinære generalforsamling kan et almindeligt flertal vedtage ændringer i vedtægterne.

**Opløsning**

**§ 13**

Foreningen kan opløses af en generalforsamling, hvis 2/3 af samtlige stemmeberettigede medlemmer stemmer for forslaget.

Opnås der kun almindeligt flertal for opløsning af foreningen, men ikke 2/3 som kræves i første afsnit, indkaldes til ekstraordinær generalforsamling efter reglerne i § 4 med foreningens opløsning som eneste punkt på dagsordenen.

På den ekstraordinære generalforsamling kan et almindeligt flertal for forslaget opløse foreningen.

I tilfælde af foreningens opløsning tilfalder dens midler afdelingsbestyrelsen til anvendelse til aktiviteter til gavn for beboerne.

Vedtaget på den ekstraordinære generalforsamling den 6. oktober 2015. Ændret den 15. marts 2016, 27. marts 2017, 27. marts 2018, 27. marts 2019 og 23. marts 2022.

Dirigent 29 / 3 2022

Jens Clausager

Sign.

29-3-2022

Peder Christian Kornum

Formand

Sign.